Artikel 6, stk. 1, første punktum, i forordning nr. 1367/2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer indeholder en pligt til at offentliggøre et dokument, når de ønskede oplysninger vedrører emissioner til miljøet, selv i tilfælde, hvor der er risiko for at skade de interesser, der er beskyttede i medfør af artikel 4, stk. 2, første led, i forordning nr. 1049/2001 om aktindsigt i Europa-Parlamentets, Rådets og Kommissionens dokumenter.

Dokumenter vedrørende den første tilladelse til markedsføring af aktivstoffet glyphosat, der er blevet udstedt i medfør af direktiv 91/414 om markedsføring af plantebeskyttelsesmidler, indeholder ikke oplysninger, der vedrører emissioner til miljøet som omhandlet i artikel 6, stk. 1, første punktum, i forordning nr. 1367/2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer.

Et aktivstof såsom glyphosat skal nemlig være godkendt på EU-plan, før det må bruges i plantebeskyttelsesmidler, og disse midler skal nødvendigvis være godkendt af en medlemsstat for at sikre, at deres sammensætning overholder de godkendelseskrav, der er fastsat i artikel 29 i forordning nr. 1107/2009 om markedsføring af plantebeskyttelsesmidler. Desuden er vurderingen og godkendelsen af aktivstoffet glyphosat på EU-plan i princippet endnu ikke knyttet til den efterfølgende konkrete anvendelse af dette stof. Godkendelsen af aktivstoffet glyphosat indebærer nemlig ikke, at der gives tilladelse til særskilt anvendelse af dette stof. Stoffet vil først blive anvendt, når det bruges i et plantebeskyttelsesmiddel, hvortil en medlemsstat har givet markedstilladelse. Selv om et aktivstof såsom glyphosat nødvendigvis bliver udledt i miljøet på et tidspunkt i stoffets livscyklus, vil dette imidlertid kun ske gennem et plantebeskyttelsesmiddel, som er underlagt godkendelsesproceduren.

Det må under disse omstændigheder fastslås, at det først er i forbindelse med den nationale godkendelsesprocedure for markedsføring af et plantebeskyttelsesmiddel, at en medlemsstat vurderer eventuelle emissioner til miljøet, og at der fremlægges konkrete oplysninger om arten, sammensætningen, mængden samt tidspunktet og stedet for de faktiske eller forudsigelige emissioner under sådanne forhold for aktivstoffet eller det specifikke plantebeskyttelsesmiddel, hvori det er indeholdt. I denne henseende bemærkes, at da anvendelsen, anvendelsesbetingelserne og sammensætningen af et plantebeskyttelsesmiddel, der er godkendt af en medlemsstat på dennes område, kan være meget anderledes end for plantebeskyttelsesmidler, der er vurderet på EU-plan i forbindelse med godkendelse af aktivstoffet, vedrører de oplysninger, der er indeholdt i dokumenterne vedrørende den første tilladelse til markedsføring af aktivstoffet glyphosat, ikke emissioner, som kan forventes at blive udledt i miljøet, og de har højst en forbindelse med emissioner til miljøet. Sådanne oplysninger er følgelig ikke omfattet af begrebet oplysninger, der vedrører emissioner til miljøet.

(jf. præmis 82, 88, 90 og 91)